রাজধানীতে মিনারেল ওয়াটার নামে চলছে ওয়াসার দুর্গন্ধযুক্ত পানি বোতলজাত করে বাণিজ্য। সরাসরি ওয়াসার সরবরাহকৃত পানি বোতল কিংবা জারে ভর্তি করে মিনারেল  ওয়াটার (বিশুদ্ধ পানি) নামে আমরা কি পান করছি তা দেখার কেউ নেই। এই ময়লা যুক্ত পানি সেবনে ডায়রিয়াসহ নানা ধরনের পানিবাহিত রোগে অনেকেই আক্রান্ত হচ্ছে। রাজধানীর অলি গলিতে ময়লা, আবর্জনা ও নোংরা পরিবেশে শত শত মিনারেল ওয়াটার প্রতিষ্ঠান চালু করে বিশুদ্ধ পানির নামে দুর্গন্ধযুক্ত পানি বাজারজাত করা হচ্ছে দীর্ঘদিন থেকে। সিটি কর্পোরেশন, বিএসটিআই ও ওয়াসা এই অবৈধ পানির ব্যবসা নিয়ন্ত্রণে চরম ব্যর্থতার পরিচয় দিয়ে আসছে। মোবাইল কোর্ট মিনারেল ওয়াটার কারখানায় গিয়ে ময়লা আবর্জনা ও অস্বাস্থ্যকর পরিবেশে ওয়াসার পানি বোতলজাত ও জারে ভর্তি  করে অফিস আদালত, ব্যবসায় প্রতিষ্ঠানে, মিল কারখানায় সরবরাহ করার দৃশ্য দেখতে পায়। জারগুলো হাইড্রোজেন পারঅক্সাইড দিয়ে পরিস্কার করার নিয়ম থাকলেও গুড়া সাবান দিয়ে অনেক কারখানায় পরিস্কার করতে দেখে মোবাইল কোর্ট । অনেক কারখানা ড্রেনে কিংবা ময়লা আবর্জনার মধ্যে জার ও বোতল ফেলে রাখে। বোতলের ভিতরে শ্যাওলা পড়া। পোকা মাকড় থাকাও বিচিত্র নয়। মোবাইল কোর্ট ও বিএসটিআই সূত্রে বলা হয়, রাজধানীতে অবৈধ মিনারেল ওয়াটার ব্যবসায়ী প্রতিষ্ঠান সহস্রাধিক। মোবাইল কোর্ট এখন থেকে কঠোর অবস্থানে যাচ্ছে। এখন আর জরিমানা নয়, সরাসরি শাস্তি প্রদান করছে  মোবাইল কোর্ট। ময়লাযুক্ত মিনারেল ওয়াটারের বাণিজ্য শুধু রাজধানীতে নয়, গ্রামাঞ্চল পর্যন্ত চলছে ব্যাপক হারে। দিনমজুর থেকে শুরু করে উচ্চবিত্ত পর্যন্ত প্রায় সকলে মিনারেল ওয়াটার সেবন করছে নিত্য দিন। বর্তমানে মিনারেল ওয়াটার সেবন করে না, এমন লোক পাওয়া যাবে না। মিনারেল ওয়াটারের নামে কি সেবন করছে, তা ঐ সেবনকারীরা জানে না। অনেকে মিনারেল ওয়াটারের বোতল ও জারে বাহারি রংয়ের লেভেলে নানা ধরনের মিনারেলের নাম লেখা দেখে আস্থা স্থাপন করে।    শনিবার ম্যাজিস্ট্রেট আল আমিনের নেতৃত্বে বিএসটিআইয়ের মোবাইল কোর্ট মেরুল  বাড্ডায় ওএসপিওর ড্রিংকিং ওয়াটার কারখানায় অভিযান চালায়। জারগুলোর ভিতরে ময়লা ও শ্যাওলা এবং এগুলো নোংরা অস্বাস্থ্যকর পরিবেশে রাখা দেখতে পায় মোবাইল কোর্ট। ওয়াসার সরবরাহকৃত নোংরা পানি বোতলে ভর্তি করতে দেখে মোবাইল কোর্ট। স্বয়ং এই কারখানার মালিক সানাউলস্নাহ জারে পানি ভর্তি করার সময় মোবাইল কোর্টের হাতে ধরা পড়ে। মালিক এক সময় চট্টগ্রামে এক কেমিক্যাল কারখানার শ্রমিক ছিলেন। সেখান থেকে অবসর নিয়ে বেশ কিছু দিন ধরে তিনি এই মিনারেল ওয়াটারের বাণিজ্য করে আসছেন। তিনি বিএসটিআইয়ের অনুমোদন নেননি।    মোবাইল কোর্ট সানা  উলস্নাহকে ছয় মাস জেল এবং এক লাখ টাকা জরিমানা, অনাদায়ে আরও এক মাস জেল প্রদান করে। তাকে কেন্দ্রীয় কারাগারে পাঠিয়ে দেয়া হয়। কারখানা সীলগালা এবং জার ও বোতলগুলো ধ্বংস করা হয়। একই মোবাইল কোর্ট কল্যাণপুর এলাকায় নুহা ফুডস এন্ড পিওর ড্রিংকিং ওয়াটার কারখানায় অভিযান চালিয়ে একই চিত্র দেখতে পায়। বিএসটিআইয়ের অনুমোদন ছাড়া দীর্ঘদিন ওয়াসার সরবরাহকৃত পানি মিনারেল ওয়াটার বলে দেদারসে বাজারজাত করে আসছিল। এই কারখানার ম্যানেজার সেন্টু মিয়াকে দুই মাস জেল দিয়ে মোবাইল কোর্ট সরাসরি কেন্দ্রীয় কারাগারে পাঠিয়ে দেয়। কারখানাটি সীলগালা করে। পলাতক  মালিকের বিরুদ্ধে নিয়মিত মামলা দায়ের করার জন্য মোবাইল কোর্ট নির্দেশ দেয়। মিরপুর পীরেরবাগ এলাকায় একই মোবাইল কোর্ট মা রওশন ফাতেমা ফুড এন্ড ড্রিংকিং ওয়াটার কারখানায় অভিযান চালিয়ে একই অবস্থা দেখতে পায়। মালিক পলাতক। বিএসটিআইয়ের অনুমোদন ছাড়া মিনারেল ওয়াটারের নামে বাণিজ্য করে আসছিল। মোবাইল কোর্ট ম্যানেজার লাবলুকে ২ মাস জেল দিয়ে কারাগারে পাঠিয়ে দেয়। কারখানা সীলগালা করে এবং পলাতক মালিকের বিরুদ্ধে নিয়মিত মামলা করার নির্দেশ দেয়।    ওয়াসার এমডি প্রকৌশলী ড. তাকসিম এ খান গতকাল রাতে জানান, রাজধানীতে মাত্র  ১১০টি প্রতিষ্ঠানকে জারে ওয়াসার পানি ভর্তি করে বাজারজাত করার ওয়াসা থেকে অনুমোদন দেয়া হয়। তবে জারে পানি ভর্তি করে বাজারজাত করার পূর্বে বিএসটিআইয়ের অনুমোদন নেয়া বাধ্যতামূলক। এসব প্রতিষ্ঠান বিএসটিআইয়ের অনুমোদন নেয়নি। এ কারণে জারে পানি ভর্তি করা ১১০টি প্রতিষ্ঠানের অনুমোদন বাতিল করা হচ্ছে। নতুন করে আর কাউকে জারে পানি ভর্তি করার অনুমোদন ওয়াসা থেকে দেয়া হবে না। বিএসটিআইয়ের অনুমোদন সাপেক্ষে কেউ নিজস্ব খরচে টিউবওয়েল বসিয়ে পানি জারে ভর্তি করে ব্যবসা করার অনুমোদন ওয়াসা থেকে দেয়া হবে। সরাসরি ওয়াসার পানি জারে ভর্তি করার  বিরুদ্ধে অভিযান শুরু করা হবে বলে এমডি জানান।    মহাখালী আইসিডিডিআরবি ও খাদ্য পরীক্ষাগার সূত্রে বলা হয়, বাজারের মিনারেল ওয়াটার পান করে ডায়রিয়া, হেপাটাইটিস বি, সি ভাইরাস ও জন্ডিস, আমাশয়, টাইফয়েডসহ নানা রোগ-ব্যাধিতে আক্রান্ত হচ্ছে অনেকেই। প্রতিদিন ডায়রিয়াসহ পানিবাহিত রোগ-ব্যাধিতে আক্রান্ত বিপুল সংখ্যক রোগী আইসিডিডিআরবিতে এবং বিশেষজ্ঞ চিকিৎসকের নিকট চিকিৎসার জন্য আসছে।